Rapport ta' implimentazzjoni dwar l-aspetti tas-sikurezza fit-toroq tal-Pakkett dwar l-Affidabbiltà Stradali - Kumitat għat-Trasport u t-Turiżmu Riżoluzzjoni tal-Parlament Ewropew tas-27 ta' April 2021 dwar ir-rapport ta' implimentazzjoni dwar l-aspetti tas-sikurezza fit-toroq tal-Pakkett dwar l-Affidabbiltà Stradali (2019/2205(INI)) Il-Parlament Ewropew, – wara li kkunsidra l-Pakkett tal-Affidabbiltà Stradali, li jinkludi d-Direttiva 2014/45/UE tal-Parlament Ewropew u tal-Kunsill tat-3 ta' April 2014 dwar testijiet perjodiċi tal-affidabbiltà stradali għal vetturi bil-mutur u t-trejlers tagħhom, id-Direttiva 2014/46/UE tal-Parlament Ewropew u tal-Kunsill tat-3 ta' April 2014 li temenda d-Direttiva tal-Kunsill 1999/37/KE dwar id-dokumenti ta' reġistrazzjoni għall-vetturi, u d-Direttiva 2014/47/UE tal-Parlament Ewropew u tal-Kunsill tat-3 ta' April 2014 dwar l-ispezzjoni teknika waqt it-traġitt tal-affidabbiltà stradali ta' vetturi kummerċjali li jiċċirkolaw fl-Unjoni, – wara li kkunsidra r-riżoluzzjoni tiegħu tal-14 ta' Novembru 2017 dwar insalvaw il-ħajjiet: insaħħu s-sikurezza tal-karozzi fl-UE, – wara li kkunsidra r-riżoluzzjoni tiegħu tal-31 ta' Mejju 2018 li tinkludi rakkomandazzjonijiet lill-Kummissjoni dwar il-manipulazzjoni tal-odometri fil-vetturi bil-mutur: reviżjoni tal-qafas legali tal-UE, – wara li kkunsidra l-Komunikazzjoni tal-Kummissjoni tal-20 ta' Lulju 2010 intitolata "Lejn Żona Ewropea ta' sikurezza tat-triq: orjentazzjonijiet ta' politika dwar is-sikurezza tat-triq 2011-2020" (COM(2010)0389), – wara li kkunsidra d-Dokument ta' Ħidma tal-Persunal tal-Kummissjoni dwar il-Qafas tal-UE għall-Politika dwar is-Sikurezza fit-Toroq 2021-2030 - Il-passi li jmiss lejn "Viżjoni Żero" (SWD(2019)0283), – wara li kkunsidra l-Għanijiet ta' Żvilupp Sostenibbli (SDGs) tan-Nazzjonijiet Uniti, b'mod partikolari l-SDG 3.6 li għandu l-għan li jnaqqas bin-nofs in-numru ta' mwiet u korrimenti madwar id-dinja minn inċidenti tat-traffiku sal-2020, u l-SDG 11.2 li għandu l-għan li sal-2030 jiġi pprovdut aċċess għal sistemi tat-trasport sikuri, bi prezzijiet raġonevoli, aċċessibbli u sostenibbli għal kulħadd u li tittejjeb is-sikurezza fit-toroq, b'mod partikolari billi jiġi estiż it-trasport pubbliku, b'attenzjoni speċjali għall-ħtiġijiet ta' dawk f'sitwazzjonijiet vulnerabbli, tan-nisa, tat-tfal, tal-persuni b'diżabilità u tal-anzjani, – wara li kkunsidra l-Komunikazzjoni tal-Kummissjoni intitolata "Strateġija għal Mobbiltà Sostenibbli u Intelliġenti – inqiegħdu t-trasport Ewropew fit-triq it-tajba għall-futur" (COM(2020)0789), – wara li kkunsidra r-riżoluzzjoni tiegħu dwar Strateġija Ewropea dwar Sistemi Kooperattivi ta' Trasport Intelliġenti, li titlob lill-Kummissjoni tippubblika malajr proposta leġiżlattiva dwar l-aċċess għad-data u għar-riżorsi ta' ġol-vettura, – wara li kkunsidra l-Komunikazzjoni tal-Kummissjoni tas-16 ta' Frar 2020 dwar Strateġija Ewropea għad-data (COM(2020)0066), li ssemmi l-aġġornament tal-leġiżlazzjoni fis-seħħ dwar l-aċċess għad-data ta' ġol-vettura sabiex jiġi żgurat aċċess ekwu għal ċerta data tal-karozzi, – wara li kkunsidra l-valutazzjoni tal-implimentazzjoni Ewropea kkummissjonata mis-Servizz ta' Riċerka tal-Parlament Ewropew u ppubblikata f'Settembru 2020 dwar l-implimentazzjoni tal-Pakkett tal-Affidabbiltà Stradali, – wara li kkunsidra r-rapport tal-Kummissjoni tal-4 ta' Novembru 2020 dwar l-implimentazzjoni tad-Direttiva 2014/45/UE dwar testijiet perjodiċi tal-affidabbiltà stradali għal vetturi bil-mutur u t-trejlers tagħhom (COM(2020)0699), – wara li kkunsidra r-rapport tal-Kummissjoni tat-3 ta' Novembru 2020 dwar l-implimentazzjoni tad-Direttiva 2014/47/UE dwar l-ispezzjonijiet tekniċi waqt it-traġitt tal-affidabbiltà stradali ta' vetturi kummerċjali (COM(2020)0676), – wara li kkunsidra l-istudju kkummissjonat mid-Direttorat Ġenerali tal-Kummissjoni għall-Mobbiltà u t-Trasport (DĠ MOVE) u ppubblikat fi Frar 2019 dwar l-inklużjoni ta' trejlers ħfief u vetturi b'żewġ jew tliet roti fil-portata tal-ittestjar perjodiku tal-affidabbiltà stradali, – wara li kkunsidra l-istudju kkummissjonat mid-DĠ MOVE u ppubblikat f'Frar 2019 dwar l-inklużjoni tal-eCall fl-ittestjar perjodiku tal-affidabbiltà stradali tal-vetturi bil-mutur, – wara li kkunsidra l-istudju ta' fattibbiltà kkummissjonat mid-DĠ MOVE u ppubblikat f'April 2015 fuq il-Pjattaforma ta' Informazzjoni dwar il-Vetturi, – wara li kkunsidra r-Regolament (UE) 2019/2144 tal-Parlament Ewropew u tal-Kunsill tas-27 ta' Novembru 2019 dwar rekwiżiti tal-approvazzjoni tat-tip għall-vetturi bil-mutur u t-trejlers tagħhom, kif ukoll għas-sistemi, għall-komponenti u għall-unitajiet tekniċi separati maħsubin għat-tali vetturi, fir-rigward tas-sikurezza ġenerali tagħhom u tal-protezzjoni tal-okkupanti tal-vetturi u l-utenti vulnerabbli tat-triq, – wara li kkunsidra l-Artikolu 54 tar-Regoli ta' Proċedura tiegħu, kif ukoll l-Artikolu 1(1)(e) u l-Anness 3 tad-deċiżjoni tal-Konferenza tal-Presidenti tat-12 ta' Diċembru 2002 dwar il-proċedura ta' awtorizzazzjoni għat-tħejjija ta' rapporti fuq inizjattiva proprja, – wara li kkunsidra r-rapport tal-Kumitat għat-Trasport u t-Turiżmu (A9-0028/2021), A. billi fl-2010, l-UE adottat politika dwar is-sikurezza fit-toroq bil-għan li tnaqqas l-għadd ta' mwiet fit-toroq b'50 % sal-2020; billi fl-2011, l-UE stabbiliet l-objettiv ta' "viżjoni żero", li jipprevedi żero fatalitajiet fit-trasport bit-triq sal-2050; billi fl-2019 mietu madwar 22 800 persuna u madwar 135 000 indarbu serjament fit-toroq tal-Ewropa; billi jeħtieġ li jittieħdu miżuri aktar effikaċi u aktar ikkoordinati fil-livell tal-UE u mill-Istati Membri biex tintlaħaq il-mira ta' viżjoni żero; B. billi minkejja l-isforzi biex titjieb is-sikurezza fit-toroq fl-UE, il-progress fit-tnaqqis tar-rati ta' fatalitajiet fit-toroq, għalkemm huwa konsiderevoli, kien kajman wisq f'dawn l-aħħar snin; billi huwa meqjus li d-difetti tekniċi fil-vetturi huma responsabbli għal madwar 5 % tal-inċidenti li jinvolvu vetturi li jittrasportaw il-merkanzija; billi huwa meqjus li l-manutenzjoni fqira tal-vetturi hija responsabbli għal 4 % tal-aċċidenti li jinvolvu l-utenti tat-triq; C. billi ċ-ċifri preliminari għall-2019 juru li kien hemm inqas fatalitajiet fit-toroq tal-UE meta mqabbla mas-sena preċedenti, iżda li l-progress għadu kajman wisq; billi huwa ċert li l-mira tal-UE li tnaqqas bin-nofs l-għadd ta' mwiet fit-toroq bejn l-2010 u tmiem l-2020 mhux se tintlaħaq bejn wieħed u ieħor b'nofs, peress li s'issa ġie reġistrat tnaqqis ta' 23 % biss; billi spezzjonijiet frekwenti, dettaljati u perjodiċi tal-vetturi mwettqa minn spetturi kwalifikati sew, kif ukoll spezzjonijiet tekniċi waqt it-traġitt, huma fundamentali biex tiżdied is-sikurezza fit-toroq; D. billi d-diverġenza massiva bejn l-Istati Membri fir-rati ta' fatalitajiet fit-toroq, b'aktar minn erba' darbiet tal-imwiet fit-toroq fil-pajjiż bl-agħar prestazzjoni meta mqabbel mal-pajjiż bl-aħjar prestazzjoni, tissottolinja l-ħtieġa ta' monitoraġġ, sħubija u assistenza speċjali għall-Istati Membri bl-agħar riżultati; E. billi għad hemm differenzi kbar fis-sikurezza fit-toroq bejn l-Istati Membri tal-Ewropa tal-Lvant u dawk tal-Ewropa tal-Punent; billi l-Istati Membri tal-Ewropa tal-Lvant sikwit qed isiru d-destinazzjoni għall-flotta ta' karozzi użati li joriġinaw mill-pajjiżi tal-Ewropea tal-Punent, u dan jista' joħloq riskji, kemm għas-sikurezza tal-bniedem kif ukoll għall-ambjent, li jeħtieġ li jiġu kkunsidrati fil-livell tal-UE; F. billi apparti t-tħassib relatat mal-klima u mal-ambjent, l-affidabbiltà stradali tal-vetturi hija wkoll kwistjoni ta' saħħa pubblika, kemm f'termini tal-iżgurar tas-sikurezza fit-toroq kif wkoll fir-rigward tal-impatt tal-emissjonijiet fuq il-kwalità tal-arja; billi l-iskandli reċenti tal-emissjonijiet urew il-ħtieġa ta' spezzjonijiet indipendenti tul il-ħajja kollha ta' vettura, filwaqt li jitqiesu l-emissjonijiet reali tagħha; G. billi analiżi tat-traspożizzjoni u l-implimentazzjoni min-naħa tal-Istati Membri tal-Pakkett dwar l-Affidabbiltà Stradali turi li l-proċeduri ta' armonizzazzjoni jeħtieġ li jissaħħu fil-livell tal-UE; H. billi s-suq tal-karozzi użati fl-Unjoni Ewropea huwa bejn darbtejn u tliet darbiet akbar mis-suq tal-karozzi ġodda, u billi il-frodi tal-odometru tal-karozzi użati tikkomprometti serjament is-sikurezza fit-toroq; billi l-istudji jistmaw li l-vetturi mbagħbsa jirrappreżentaw bejn 5 u 12 % tal-karozzi użati mibjugħa fis-suq nazzjonali u bejn 30 u 50 % tal-karozzi użati mibjugħa fuq livell transfruntier; billi sitt Stati Membri biss jirrikonoxxu l-manipulazzjoni tal-odometri bħala reat; billi n-nuqqas ta' bażi ta' data komuni Ewropea jxekkel ukoll l-infurzar tal-liġi kontra prattiki frodulenti bħal dawn; I. billi ż-żieda fl-użu tal-elementi tas-sewqan awtomatizzat tirrikjedi aġġornament tal-Pakkett dwar l-Affidabbiltà Stradali biex dan jinkludi l-ispezzjoni u t-taħriġ fir-rigward tal-elementi avvanzati ġodda ta' assistenza fis-sewqan li għandhom jiġu introdotti mill-2022; J. billi xi Stati Membri diġà introduċew strumenti biex jimminimizzaw il-manipulazzjoni tal-odometru, bħal pereżempju "Car-Pass" fil-Belġju u "Nationale AutoPas" (NAP) fin-Netherlands; billi dawn iż-żewġ Stati Membri t-tnejn li huma jużaw bażi tad-data għall-ġbir tal-qari tal-odometru f'kull manutenzjoni, service, tiswija jew spezzjoni perjodika tal-vettura, mingħajr ma tinġabar ebda data personali, u t-tnejn li huma eradikaw kważi għalkollox il-frodi tal-odometru fit-territorju tagħhom f'perjodu ta' żmien qasir; K. billi l-kwalità tal-infrastruttura tat-toroq hija tal-akbar importanza għas-sikurezza fit-toroq; billi l-konnettività u l-infrastruttura diġitali huma importantissmi għas-sikurezza fit-toroq, u se jkomplu jsiru saħansitra aktar importanti biż-żieda fl-ammont ta' vetturi konnessi u awtonomi; Rakkomandazzjonijiet It-Traspożizzjoni u l-implimentazzjoni tal-Pakkett dwar l-Affidabbiltà Stradali - Objettivi tal-UE dwar is-sikurezza Jilqa' l-fatt li t-traspożizzjoni tal-Pakkett dwar l-Affidabbiltà Stradali u l-implimentazzjoni ta' xi wħud mid-dispożizzjonijiet tiegħu wrew titjib fl-armonizzazzjoni tal-proċeduri nazzjonali, b'mod partikolari f'dak li għandu x'jaqsam mal-frekwenza, il-kontenut u l-metodu tat-testijiet ta' spezzjoni tal-vetturi; Jilqa' l-fatt li t-traspożizzjoni tal-Pakkett dwar l-Affidabbiltà Stradali għenet biex ittejjeb il-kwalità tal-ispezzjonijiet tekniċi perjodiċi, il-livell ta' kwalifika tal-ispetturi, u l-koordinazzjoni u l-istandards tal-Istati Membri fir-rigward tal-ispezzjoni waqt it-traġitt tal-vetturi, sabiex tittejjeb is-sikurezza fit-toroq; Jesprimi dispjaċir għall-fatt li, minkejja t-titjib fil-kwalità tal-ispezzjonijiet tekniċi perjodiċi u l-implikazzjonijiet pożittivi ta' dan għas-sikurezza fit-toroq, il-Pakkett dwar l-Affidabbiltà Stradali fih xi dispożizzjonijiet mhux obbligatorji li ma ġewx trasposti b'mod strett biżżejjed jew sempliċement ma ġewx trasposti; jenfasizza l-ħtieġa li gradwalment jitwarrbu d-dispożizzjonijiet volontarji u tiġi żviluppata sistema ta' rekwiżiti obbligatorji biex tiżdied l-armonizzazzjoni fil-livell tal-UE f'aspetti bħall-irbit tal-merkanzija, l-iskambju ta' informazzjoni u l-kooperazzjoni bejn l-Istati Membri, u jfakkar fl-importanza partikolari ta' dawn il-miżuri għar-reġjuni transfruntiera; Jiddispjaċih għall-fatt li diversi Stati Membri ma ttrasponewx il-Pakkett dwar l-Affidabbiltà Stradali fil-ħin u li l-Kummissjoni kellha tvara proċeduri ta' ksur kontra Stat Membru; iħeġġeġ lill-Istati Membri inkwistjoni jittrasponu b'ħeffa id-dispożizzjonijiet neqsin tal-Pakkett dwar l-Affidabbiltà Stradali fil-leġiżlazzjoni nazzjonali tagħhom, u jimplimentaw għalkollox l-obbligi kollha tagħhom biex tiġi stabbilita informazzjoni teknika kompluta, minħabba li s-sikurezza fit-toroq għaċ-ċittadini Ewropej hija prijorità tal-Unjoni Ewropea; Jesprimi dispjaċir għall-fatt li finanzjament inadegwat għall-attivitajiet ta' spezzjoni, inkluż il-persunal, it-tagħmir u t-taħriġ marbut mal-ispezzjonijiet, għadu qed ifixkel il-ksib tal-objettivi tal-Affidabbiltà Stradali; jisħaq fuq il-fatt li l-Istati Membri għandhom iqiegħdu għad-dispożizzjoni tal-awtoritajiet tagħhom responsabbli mis-sikurezza fit-toroq appoġġ finanzjarju u amministrattiv suffiċjenti għall-implimentazzjoni b'mod effiċjenti l-Pakkett dwar l-Affidabbiltà Stradali u l-verżjoni riveduta futura tiegħu; Frekwenza u kontenut tat-testijiet Jilqa' l-fatt li wara d-dħul fis-seħħ tal-Pakkett dwar l-Affidabbiltà Stradali, 90 % tal-ispezzjonijiet tal-vetturi saru bl-istess intervalli jew b'intervalli saħansitra aktar stretti minn dawk stabbiliti mill-Pakkett, u dan ikkontribwixxa fil-biċċa l-kbira biex naqas l-għadd ta' vetturi mhux sikuri li jiċċirkolaw fit-toroq tal-UE; jiddispjaċih għall-fatt, madankollu, li ċertu Stati Membri għadhom jeħtieġu intervalli itwal minn dawk stabbiliti mill-Pakkett, u dan inaqqas is-sikurezza tal-kundizzjonijiet taċ-cirkulazzjoni; jistieden lill-Istati Membri konċernati jikkonformaw mal-intervalli stabbiliti mill-Pakkett mingħajr aktar dewmien, peress li dan jinvolvi s-sigurtà u l-ħajjiet ta' ċittadini tal-UE; Jistieden lill-Kummissjoni tikkunsidra li tagħmel ir-reġim tat-testijiet aktar strett u tintroduċi l-obbligu ta' kontrolli addizzjonali wara li jkun intlaħaq kilometraġġ speċifikat għall-vetturi tal-kategorija M1 li jintużaw bħala taxi jew ambulanza u l-vetturi tal-kategorija N1 li jintużaw mill-fornituri ta' servizzi ta' kunsinna ta' pakketti, u tikkunsidra li testendi dan l-obbligu għal vetturi oħra fi ħdan dawn il-kategoriji li jintużaw għal skopijiet kummerċjali oħra; Jinnota ż-żieda fl-użu ta' vetturi individwali u tal-mobbiltà kondiviża għat-trasport pubbliku u/jew għal skopijiet loġistiċi; jitlob li l-Kummissjoni tivvaluta jekk il-frekwenza tal-ispezzjonijiet ta' dawn il-vetturi għandhiex tiżdied skont dan, billi tiġi inkluża possibbiltà għal spezzjoni obbligatorja annwali jew billi tiġi riflessa, pereżempju, l-intensità taċ-ċirkolazzjoni tagħhom f'termini ta' kilometraġġ u l-obsolexxenza relatata tal-komponenti, kif ukoll il-kwantità ta' passiġġieri ttrasportati; Jinnota li r-rikonoxximent reċiproku tat-testijiet tal-affidabbiltà stradali għall-vetturi użati importati minn Stati Membri oħra mhuwiex previst f'każijiet fejn l-Istati Membri għandhom perjodiċità differenti għat-testijiet, u konsegwentement il-Pakkett jipprovdi biss rikonoxximent reċiproku limitat f'dan ir-rigward; jistieden lill-Kummissjoni tinkorpora ċertifikazzjoni tal-UE għall-karozzi użati fir-reviżjoni li jmiss tal-Pakkett dwar l-Affidabbiltà Stradali; Jinnota li s-sewwieqa tal-muturi huma meqjusa bħala utenti vulnerabbli tat-triq, u r-rati ta' fatalità fosthom huma dawk li qed jonqsu l-aktar bil-mod fost l-utenti kollha tal-vetturi fl-UE; jinnota li t-tbagħbis u l-irfinar tal-motorini b'mod partikolari qed iżidu r-riskju ta' aċċidenti għaż-żgħażagħ u għall-adulti żgħażagħ; jistieden għalhekk lill-Kummissjoni tikkunsidra li testendi l-obbligu li jitwettqu spezzjonijiet waqt it-traġitt għal vetturi b'żewġ jew tliet roti, inkluża l-mira minima ta' spezzjonijiet annwali għal 5 % minnhom, peress li dawn il-vetturi bħalissa huma kompletament esklużi mill-kamp ta' applikazzjoni tad-Direttiva 2014/47/UE; Jistieden lill-Kummissjoni tikkunsidra li ttemm l-eċċezzjonijiet mill-obbligu ta' spezzjonijiet tekniċi perjodiċi għal vetturi b'żewġ jew tliet roti, kif inhu possibbli attwalment fl-ambitu tad-Direttiva 2014/45/UE; jistieden lill-Kummissjoni tivvaluta, fl-evalwazzjoni tagħha li jmiss, il-possibilità li tinkludi wkoll, fir-reġim ta' spezzjoni teknika perjodika obbligatorja, il-kategoriji ta' vetturi b'żewġ jew tliet roti bi spostament tal-magna ta' inqas minn 125 cm3 u trejlers ħfief, abbażi tad-data rilevanti dwar l-aċċidenti stradali u l-fatturi tal-ispejjeż u l-benefiċċji bħall-prossimità tas-siti tal-ittestjar f'żoni remoti, il-piż amministrattiv u l-ispejjeż finanzjarji għaċ-ċittadini tal-UE; jitlob lill-Kummissjoni tibbaża l-valutazzjoni tagħha fuq tqabbil tar-riżultati bejn il-pajjiżi fejn l-ispezzjonijiet tekniċi perjodiċi (PTI) diġà huma fis-seħħ għall-vetturi kollha f'dawn il-kategoriji u l-pajjiżi li ma jagħmlux testijiet bħal dawn, u l-effetti f'termini ta' sikurezza fit-toroq; jitlob li tiġi introdotta skeda ta' kontrolli addizzjonali, ibbażata fuq il-kilometraġġ milħuq, għall-muturi użati għall-konsenja ta' pakketti jew ikel, jew inkella għall-ġarr kummerċjali ieħor ta' prodotti jew persuni; Jinnota li l-livell ta' tolleranza għal spezzjonijiet tekniċi perjodiċi skaduti jvarja ħafna bejn l-Istati Membri, minn tolleranza żero għal sa erba' xhur; jistieden lill-Kummissjoni Ewropea tarmonizza l-livell ta' tolleranza billi tintroduċi livell massimu ta' perjodu qasir ta' żmien li ma jikkompromettix l-implimentazzjoni f'waqtha ta' kontrolli tekniċi perjodiċi u billi tintroduċi l-penali konsegwenti għal nonkonformità; Ifakkar li l-vetturi adatti biex jinstaqu mill-persuni b'diżabilità jista' jkollhom funzjonalitajiet u konfigurazzjonijiet partikolari; jinnota li l-vetturi użati għat-trasport tal-passiġġieri b'diżabilità jridu jikkonformaw ma' kundizzjonijiet tekniċi speċifiċi, bħal pereżempju li jkollhom ċintorini ankrati kif ukoll spazji adatti sabiex tiġi żgurata s-sikurezza tagħhom; jisħaq fuq il-ħtieġa li jiġi żgurat li dawn il-karatteristiċi essenzjali kollha jiġu inkorporati kif xieraq f'kull spezzjoni; Jiddeplora l-fatt li s'issa l-Istati Membri implimentaw biss miżuri ġeneriċi meta ttrasponew dispożizzjonijiet relatati ma' penali f'każ ta' frodi tal-odometru; iħeġġeġ lill-Istati Membri jikkonformaw ma' dan ir-rekwiżit ċar tal-Pakkett dwar l-Affidabbiltà Stradali, jittrasponu miżuri aktar immirati fil-leġiżlazzjoni nazzjonali tagħhom mingħajr aktar dewmien u jipprovdu r-riżorsi umani u finanzjarji meħtieġa għall-infurzar tagħhom; jiddispjaċih għall-fatt li d-dispożizzjoni attwali dwar penali f'każ ta' frodi tal-odometru għad għandha portata dgħajfa, peress din li tirrikjedi biss li dawn ikunu "effettivi, proporzjonati, dissważivi u mhux diskriminatorji", u b'hekk l-ammonti reali u l-miżuri dissważivi korrispondenti fil-biċċa l-kbira tagħhom jitħallew għad-diskrezzjoni tal-Istati Membri; iqis li għandhom jiġu stabbiliti penali aktar armonizzati u konkreti għall-frodi tal-odometru fir-reviżjoni li jmiss, flimkien ma' miżuri robusti ulterjuri kontra t-tbagħbis, inklużi mekkaniżmi taċ-ċibersigurtà u teknoloġiji ta' kriptaġġ adegwati biex jostakolaw it-tbagħbis elettroniku u biex jagħmluha aktar faċli li dan it-tbagħbis jiġi identifikat; jistieden lill-Kummissjoni tippreskrivi l-aċċessibbiltà garantita ta' ċerta data speċifika għall-vettura, funzjonijiet u informazzjoni fis-software, għall-organizzazzjonijiet li jagħmlu l-ispezzjonijiet; jitlob li jkun hemm rekwiżit għall-Istati Membri biex joħolqu ostakli legali, tekniċi u operattivi sabiex jagħmluha impossibbli l-manipulazzjonijiet tal-odometri; jenfasizza li n-nuqqas ta' bażi ta' data konsistenti li tiġbor fiha d-data tal-kilometraġġ tal-karozzi użati, rikonoxxut reċiprokament u skambjat bejn l-Istati Membri, huwa ostaklu essenzjali għall-identifikazzjoni tal-frodi tal-odometru; Jistieden lill-Kummissjoni biex fir-reviżjoni li jmiss tal-Pakkett tinkludi dispożizzjonijiet obbligatorji li jippermettu lill-Istati Membri jirreġistraw qari obbligatorju tal-odometru minn kull spezzjoni, service, operazzjoni ta' manutenzjoni u tiswija maġġuri li jsiru, u jibdew mill-ewwel reġistrazzjoni tal-vettura; Jistieden lill-Kummissjoni tqis kif xieraq it-testijiet il-ġodda tal-emissjonijiet f'kundizzjonijiet ta' sewqan reali previsti fir-Regolament Euro 6 u reviżjonijiet futuri possibbli; jistieden lill-Kummissjoni tinkludi miżuri li jirriflettu tali testijiet fil-kamp ta' applikazzjoni tal-ispezzjonijiet tekniċi perjodiċi u kwalunkwe żvilupp possibbli ieħor fir-rieżami li jmiss tal-Pakkett dwar l-Affidabbiltà Stradali; jistieden lill-Kummissjoni u lill-Istati Membri jarmonizzaw kemm it-teknoloġiji għall-kejl tal-emissjonijiet fit-testijiet tal-affidabbiltà stradali kif ukoll il-livelli massimi tollerabbli sabiex jiġi żgurat li l-vetturi kollha fit-toroq Ewropej jikkonformaw mal-istandards tal-emissjonijiet; It-tagħmir użat u t-taħriġ tal-ispetturi Jilqa' l-fatt li fl-Istati Membri kollha, wara d-dħul fis-seħħ tal-Pakkett dwar l-Affidabbiltà Stradali, it-tagħmir tal-ittestjar ġie armonizzat u jissodisfa ċerti rekwiżiti minimi, u b'hekk tjiebet l-uniformità tal-kontrolli tal-affidabbiltà stradali madwar l-UE; Jinnota li għalkemm l-Istati Membri kollha introduċew kwalifiki minimi għall-ispetturi li jagħmlu l-kontrolli tal-affidabbiltà stradali, uħud ma jsegwux ir-rekwiżiti stabbiliti fl-Anness IV tad-Direttiva 2014/45/UE dwar testijiet perjodiċi tal-affidabbiltà stradali; jistieden lil dawk l-Istati Membri jallinjaw ir-rekwiżiti tagħhom skont dan; jitlob lill-Kummissjoni tippromwovi skambju tal-aħjar prattiki u t-tagħlimiet misluta bejn l-Istati Membri dwar kif għandu jiġi implimentat l-Anness IV tad-Direttiva 2014/45/UE u tivvaluta l-ħtieġa ta' taħriġ ta' aġġornament regolari u eżamijiet xierqa; jistieden lill-Kummissjoni tippromwovi armonizzazzjoni u aġġornamenti regolari tal-kontenut tat-taħriġ fost l-Istati Membri biex l-għarfien u l-ħiliet tal-ispetturi jiġu aġġustati għall-proċess li qed jiżviluppa ta' awtomatizzazzjoni u diġitalizzazzjoni tas-settur awtomobilistiku, b'mod partikolari fir-rigward tal-assistenza avvanzata fis-sewqan, sistemi mingħajr sewwieq u l-użu ta' sistemi ta' skambju ta' informazzjoni elettroniċi bejn l-awtoritajiet nazzjonali responsabbli għas-sikurezza fit-toroq, inkluż dwar il-kondiviżjoni sikura tad-data, iċ-ċibersigurtà u l-protezzjoni tad-data personali tas-sewwieqa; jissottolinja li l-manipulazzjoni u l-frodi fl-elementi tas-sikurezza elettronika, bħas-sistemi ta' assistenza avvanzata fis-sewqan, joħolqu riskju kbir għas-sikurezza, u għaldaqstant iridu jiġu identifikati mill-ispetturi; jenfasizza li l-ispetturi għandhom jingħataw taħriġ speċifiku dwar il-kontroll tal-integrità tas-software; Itenni li għandhom jittieħdu passi biex tiġi garantita l-indipendenza tal-ispetturi u tal-organizzazzjonijiet ta' spezzjoni mill-industrija tal-kummerċ, il-manutenzjoni u t-tiswija tal-vetturi sabiex jiġi evitat kwalunkwe kunflitt ta' interess finanzjarju, inkluż għall-kontroll tal-emissjonijiet, filwaqt li jiġu pprovduti salvagwardji aktar qawwija f'termini ta' responsabbiltà ċivili għall-partijiet kollha; L-ispezzjonijiet tekniċi waqt it-traġitt u l-irbit tal-merkanzija Jinnota li skont rapporti tal-Kummissjoni, l-ispezzjonijiet waqt it-traġitt tal-vetturi kummerċjali naqsu f'dawn l-aħħar sitt snin; jiddeplora din it-tendenza u jfakkar li skont il-Pakkett dwar l-Affidabbiltà Stradali, l-Istati Membri ilhom mill-2018 bl-obbligu li jiżguraw li jsir għadd minimu ta' spezzjonijiet waqt it-traġitt, skont l-għadd ta' vetturi reġistrati fit-territorju tagħhom (5 %); jistieden lill-Istati Membri jżidu l-isforzi tagħhom biex jilħqu l-mira minima ta' 5 %, u jfakkar li l-ewwel obbligu ta' rappurtar fuq l-iskrutinu ta' din il-mira jrid iseħħ sal-31 ta' Marzu 2021 għas-snin 2019-2020; jistieden lill-Kummissjoni tinkludi l-vetturi fil-kategorija N1 użati għal skopijiet ta' trasport kummerċjali tal-merkanzija bit-triq fl-ambitu tal-ispezzjonijiet waqt it-traġitt, fid-dawl tal-fatt li dawn żdiedu u li l-kilometraġġ tagħhom ikun għoli; Jistieden lill-Kummissjoni taħdem mal-Istati Membri biex ittejjeb aktar il-kwalità u n-natura nondiskriminatorja ta' dawn l-ispezzjonijiet waqt it-traġii f'konformità mar-regoli tas-suq intern, pereżempju billi tistabbilixxi u tiġbor data dwar l-indikaturi ewlieni tal-prestazzjoni (KPIs) u tinkoraġġixxi l-użu ta' sistemi tal-profil tal-klassifikazzjoni tar-riskju biex il-kontrolli u l-penali jkunu immirati aħjar, speċjalment għall-persuni reċidivi, filwaqt li jirrispettaw għalkollox il-qafas tal-UE dwar il-protezzjoni tad-data; Jiddeplora l-fatt li t-tnaqqis fl-infiq mill-baġit nazzjonali fuq l-infurzar tal-liġi fir-rigward tas-sikurezza fit-toroq u fuq il-manutenzjoni fit-toroq donnu li wassal għal spezzjonijiet waqt it-traġitt inqas frekwenti matul dawn l-aħħar snin; jistieden f'dan ir-rigward lill-awtoritajiet nazzjonali jiggarantixxu żieda fil-finanzjament tal-attivitajiet ta' spezzjoni, b'mod partikolari fid-dawl tal-introduzzjoni potenzjali tal-ittestjar mandatorju għal tipi ġodda ta' vetturi; Jiddispjaċih għall-fatt li d-dispożizzjonijiet fil-Pakkett dwar l-Affidabbiltà Stradali marbuta mal-ispezzjoni tal-irbit tal-merkanzija mhumiex obbligatorji, u dan wassal biex għadd żgħir biss ta' Stati Membri ttrasponew il-miżuri ta' sikurezza rilevanti; jikkonkludi, għalhekk, li l-armonizzazzjoni baqa' biex tinkiseb f'dan ir-rigward; iħeġġeġ lill-Kummissjoni tipproponi tisħiħ ta' dawn id-dispożizzjonijiet fir-reviżjoni li jmiss, anki għal dak li jikkonċerna r-rekwiżiti minimi armonizzati għall-irbit tal-merkanzija, tagħmir obbligatorju tal-irbit tal-merkanzija għal kull vettura u għall-firxa minima ta' kompetenzi, taħriġ u għarfien kemm għall-persunal involut fl-irbit tal-merkanzija kif ukoll għall-ispetturi; Rekords ta' informazzjoni u skambju ta' data bejn l-Istati Membri Jiddispjaċih dwar il-fatt li ftit Stati Membri biss iżommu bażi ta' data elettronika nazzjonali dwar in-nuqqasijiet kbar u perikolużi li jkunu ħarġu fid-dieher permezz tal-ispezzjonijiet waqt it-traġitt u li l-Istati Membri rari jinnotifikaw ir-riżultati ta' dawn l-ispezzjonijiet lill-punt ta' kuntatt nazzjonali tal-Istat Membru fejn tkun reġistrata il-vettura; jiddispjaċih dwar il-fatt li l-Pakkett dwar l-Affidabbiltà Stradali ma jistabbilixxi l-ebda azzjoni li l-Istat Membru tar-reġistrazzjoni għandu jieħu ladarba jkun ġie notifikat dwar nuqqasijiet kbar u perikolużi bħal dawn; iħeġġeġ lill-Kummissjoni ssaħħaħ dawn id-dispożizzjonijiet fir-reviżjoni li jmiss, fosthom billi tistabbilixxi skema unifikata ta' azzjonijiet li għandhom jittieħdu mill-Istat Membru tar-reġistrazzjoni wara li jirċievi notifika tali; Jistieden lill-Kummissjoni, fid-dawl tar-rekord elettroniku tad-data għall-vetturi skont il-Pakkett dwar l-Affidabbiltà Stradali, tikkunsidra li temenda d-Direttiva 2014/46/UE dwar id-dokumenti ta' reġistrazzjoni għall-vetturi sabiex ittemm l-obbligu li jiġu pprovduti dokumenti fiżiċi u l-obbligu għas-sewwieq li jippreżenta ċertifikati tar-reġistrazzjoni fiżiċi; jinnota li għandhom jiġu stabbiliti l-kundizzjonijiet biex l-ispetturi jagħmlu użu sħiħ mir-rekords elettroniċi; Jistieden lill-Istati Membri jiffaċilitaw l-iskambju sistematiku tad-data dwar l-ittestjar tal-affidabbiltà stradali u l-qari tal-odometru bejn l-awtoritajiet kompetenti rispettivi tagħhom għall-ittestjar, ir-reġistrazzjoni u l-approvazzjoni tal-vetturi, il-manifatturi tat-tagħmir tal-ittestjar u l-manifatturi tal-vetturi; jilqa', f'dan ir-rigward, l-istudju ta' fattibbiltà tal-Kummissjoni dwar il-Pjattaforma ta' Informazzjoni dwar il-Vetturi; jistieden lill-Kummissjoni u lill-Istati Membri biex jiżguraw li titwaqqaf Pjattaforma ta' Informazzjoni dwar il-Vetturi bħala parti mir-reviżjoni li jmiss sabiex jitħaffef u jiġi ffaċilitat l-iskambju tad-data u tiġi żgurata koordinazzjoni aktar effettiva bejn l-Istati Membri; jenfasizza li din il-Pjattaforma ta' Informazzjoni dwar il-Vetturi għandha tippermetti proċess ta' spezzjoni u skambju ta' data kompletament mingħajr l-użu tal-karti, b'rispett sħiħ għaċ-ċibersigurtà u għall-protezzjoni tad-data fil-konfront ta' partijiet terzi; jilqa' f'dan ir-rigward l-iskjerament mill-Kummissjoni tal-pjattaforma EU MOVEHUB u l-modulu ODOCAR żviluppat reċentement, li jipprovdi infrastruttura tal-IT għall-iskambju tal-qari tal-odometru madwar l-Unjoni abbażi ta' soluzzjoni ta' bażi tad-data, inkluża l-possibbiltà ta' skambju ta' informazzjoni man-network Eucaris; jistieden lill-Kummissjoni tevalwa jekk l-użu tal-MOVEHUB tal-UE għandux isir obbligatorju għall-Istati Membri f'reviżjoni futura; Jistieden lill-Kummissjoni tivvaluta, matul ir-reviżjoni li jmiss, il-possibbiltà li tinkludi, bħala parti mill-iskambju tad-data obbligatorju dwar il-passat tal-vetturi bejn l-awtoritajiet tar-reġistrazzjoni, mhux biss il-qari tal-odometru iżda wkoll informazzjoni dwar aċċidenti u l-frekwenza ta' ħsarat sinifikanti, peress li dan jiżgura li ċ-ċittadini tal-UE jkunu infurmati aħjar dwar il-passat u l-istat tal-vetturi tagħhom; iqis li l-inċidenti fit-toroq għandhom iwasslu għal spezzjonijiet addizzjonali, li jgħinu biex jiġi żgurat li l-vetturi jissewwew kif suppost u li tittejjeb is-sikurezza fit-toroq; Qafas li jibqa' validu fil-futur Jistieden lill-Kummissjoni tqis kif xieraq il-progress tekniku fl-elementi tas-sikurezza tal-vetturi għar-reviżjoni li jmiss; jinnota li skont ir-Regolament (UE) 2019/2144, il-vetturi ġodda se jeħtiġilhom jibdew jiġu mgħammra b'sistemi avvanzati ġodda ta' sikurezza u ta' assistenza għas-sewwieq mill-2022; jistieden lill-Kummissjoni tinkludi sistemi ġodda bħal dawn fil-kamp ta' applikazzjoni tal-ispezzjonijiet tekniċi perjodiċi kif ukoll il-ħiliet u l-għarfien tal-ispetturi tal-vetturi, u tnaqqas ir-riskju ta' tbagħbis u manipulazzjoni ta' tali sistemi; jitlob li l-Kummissjoni tinkludi wkoll eCall kif ukoll aġġornamenti tas-software u "over-the-air" fl-ispezzjonijiet tekniċi perjodiċi, u li tfassal linji gwida u standards għal kontrolli regolari tas-sikurezza u spezzjonijiet ta' vetturi awtonomi u konnessi; jistieden lill-Kummissjoni tesplora l-użu ulterjuri ta' sensuri inkorporati fil-vetturi fil-kuntest tal-ispezzjonijiet waqt it-traġitt, u biex tagħti attenzjoni speċjali lir-rekwiżiti partikolari tas-sistemi ta' awtodijanjożi tal-vetturi u lill-prinċipju prevalenti tas-saħħa pubblika; jistieden, f'dan ir-rigward, lill-manifatturi tal-karozzi u lill-awtoritajiet biex jikkooperaw fl-implimentazzjoni ta' teknoloġiji ġodda ta' assistenza fis-sewqan, sabiex tiġi żgurata konformità permanenti mal-istandards u tiġi megħjuna l-previżjoni ta' xejriet futuri; Jinnota ż-żieda ta' modi ġodda tat-trasport li jużaw it-toroq pubbliċi, bħal pereżempju l-iscooters elettroniċi, il-vetturi b'rota waħda u l-hoverboards, fost l-oħrajn; jitlob li l-Kummissjoni tivvaluta jekk dawn il-modi ġodda għandhomx jiġu indirizzati fir-reviżjoni li jmiss, bl-għan li tittejjeb is-sikurezza fit-toroq; Jistieden lill-Kummissjoni biex fis-snin li ġejjin torganizza Sena Ewropea tas-Sikurezza fit-Toroq, bi tħejjija għall-2030 bħala d-data fil-mira intermedjarja għall-kisba tal-Viżjoni Żero; Jistieden lill-Kummissjoni u lill-Istati Membri jiżguraw finanzjament adegwat għall-kwalità tal-infrastruttura tat-toroq, b'mod partikolari l-manutenzjoni; barra minn hekk, jistieden lill-Kummissjoni ssaħħaħ l-approċċ tagħha għall-manutenzjoni billi tieħu miżuri xierqa biex issaħħaħ l-ippjanar għall-manutenzjoni fit-tul mill-Istati Membri; jinnota li l-konnettività u s-sigurtà diġitali se jkunu tal-akbar importanza għaż-żieda li ġejja fl-ammont ta' vetturi konnessi u awtonomi; Jagħti istruzzjonijiet lill-President tiegħu biex jgħaddi din ir-riżoluzzjoni lill-Kunsill, lill-Kummissjoni kif ukoll lill-gvernijiet u lill-parlamenti tal-Istati Membri.
Extracted from TA-9-2021-0122_MT.docx